Kuusivuotias tyttö on parantumaan päin ja on päässyt pois sairaalasta.

Kuusivuotias tyttö lähti pyörällä 4. kesäkuuta ystävänsä luota kotiaan kohti Kauhavan Kortesjärvellä noin kello 15.

Etelä-Pohjanmaalla sijaitseva tapahtumapaikka Kortesjärvi kuuluu Kauhavan kaupunkiin.

Matka kotiin oli melko lyhyt. Perhe alkoi huolestua, kun tyttöä ei kuulunut puolessa tunnissa kotiin. Perhe teki katoamisilmoituksen poliisille.

Lähipiiriin kuuluva löysi loukkaantuneen tytön kello 17.20 ojasta, vain noin puolen kilometrin päässä lähtöpaikasta. Tyttö ei ollut löydettäessä tajuissaan. Hänet kiidätettiin sairaalahoitoon Tampereelle. On mahdollista, että tyttö on maannut ojassa tajuttomana jopa kahden tunnin ajan, poliisi arvioi kesäkuussa.

Tapauksen tutkinnanjohtaja rikoskomisario Sakari Palomäki Etelä-Pohjanmaan poliisilaitokselta kertoi Ilta-Sanomille perjantaina, miten tutkinta on edennyt.

Onko tyttö pystynyt puhumaan?

– Häntä ei ole enää uudelleen puhuteltu. On käynyt ilmi, että hän ei muista tapauksesta mitään, tutkinnanjohtaja Palomäki kertoo.

Aiheutuiko tapauksesta pysyviä vammoja tytölle?

– Vammat olivat vakavia, mutta hän on parantumaan päin ja on päässyt jo pois sairaalasta. Uskoisin, että hänellä on hyvät mahdollisuudet parantua.

Kaatuiko hän siis itse?

– Teknisen tutkinnan ja muun poliisitutkinnan perusteella tämä on todennäköistä. Yritimme saada tapaukseen silminnäkijöitä, mutta ketään ei löytynyt.

Liittyikö tapahtumaan muita henkilöitä?

– Tutkinnan perusteella ei ole syytä epäillä, että tapaukseen liittyisi muita henkilöitä. Tapauksessa ei ole siis syytä epäillä rikosta ja sen tutkinnalle on näiltä osin laitettu jo piste, tutkinnanjohtaja Sakari Palomäki painottaa.

Ketjut irtosivat?

Jo aiemmin kesällä näytti siltä, että tytön polkupyörään tulleet vauriot viittasivat vahvasti ulosajo-onnettomuuteen. Samoin kertoivat poliisin suorittama tekninen tutkinta ja tytön saamat vammat. Asiantuntijalääkärin mukaan vammat sopivat hyvin kaatumavammoihin.

On mahdollista, että tyttö polki niin kovaa, että ketjut irtosivat. Sen jälkeen hän ei ole pystynyt säätelemään vauhtia. Jarrutusjälkiäkään pyörästä ei löytynyt.